ན་མོ་གུ་རུ་ཤྲཱི་བཛྲ་ཀུ་མཱ་ར་ཡ། རྡོ་རྗེ་ཕུར་པའི་རབ་གནས་ལ། བསྙེན་པ། སྒྲུབ་པ། ལས་སྦྱོར་དང་། ས་ཆོག་སྔོན་དུ་འགྲོ་བས་སྟེགས་བུ་གྲུ་བཞི་བྱའོ། །བསྙེན་པའི་རྫས་བསགས་ལ་བསྙེན་པ་བྱའོ། །བགེགས་བསྐྲད་པ་ལ་ནན་ཏན་ཆེར་བྱའོ། །མ་དག་སྦྱང་བའི་ཤཱུ་ནྱ་ཏཱ་ཛྙཱ་ནས་སྟོང་པར་བསྒོམ། མཆོད་རྟེན་ཡིན་ན་རཏྣ་པཉྩ་ཨེ་གྲུ་གསུམ་གྱི་གཞལ་མེད་ཁང་དུ་བསྒོམ། །ནང་དུ་དལ་གསུམ་བསྐྱེད་པར་བྱའོ། །སྐུ་གཟུགས་དེ་ཉིད་གསུང་ཡིན་ན་ཨཱ་ལི་ཀཱ་ལིར་བསྐྱེད། དེ་ལ་ཡེ་ཤེས་པ་སྤྱན་དྲངས་ལ་གཞུག །བསྙེན་དུས་ཀྱི་སྔགས་ལ་ཡེ་དྷརྨཱ་བཏགས་ལ་འབྲུ་ལ་བརྒྱ་རྩ་བརྒྱད་བཟླས་ཏེ་གཏོར། ཨོཾ་དྷརྨ་དྷཱ་ཏུ་ཛྭ་ལ་གརྦྷེ་ཧྲྀ་ད་ཡ་སརྦ་ཏ་ཐཱ་ག་ཏོ་ས་མ་ཡ་ཏིཥྛ་སྟྭཾ། ཡེ་ཤེས་པ་དངོས་སུ་བསམ། སྐུ་གཟུགས་ཡིན་ན་སྤྱན་དབྱེ་ཞལ་བསྲོ། མཆོད་རྟེན་ཡིན་ན་གདུགས་རྒྱལ་མཚན་དབུལ། གསུང་ལ་ཞལ་བསྲོ། ངོ་བསྲོ། །མངའ་དབུལ་ལོ། །སྤྱན་དབྱེ་བ། ཧཱུྃ། དུས་གསུམ་སངས་རྒྱས་ཐམས་ཅད་ཀྱི། །ཡེ་ཤེས་ཐུགས་རྗེའི་སྤྱན་མདངས་ཀྱིས། །འགྲོ་བའི་སེམས་ཅན་གཟིགས་སླད་དུ། །ཡེ་ཤེས་སྤྱན་འདིར་དབྱེ་བར་བྱ། །ཨོཾ་སརྦ་ཏ་ཐཱ་ག་ཏ་ཙཀྵུ་པྲ་བེ་ཤ་ཡ་ཕཊ྄་པ་ཏ་ཧཱུྃ། གསེར་ཐུར་གྱིས་བྱའོ། །ཧཱུྃ། ཉོན་མོངས་རྩད་ནས་བཅད་པའི་ཕྱིར། །ཡེ་ཤེས་སྤུ་གྲི་ཐབས་མཆོག་དང་། །ཤེས་རབ་རལ་གྲི་སོ་མང་གིས། །དུག་ལྔའི་ལོ་མ་འབྲེག་པར་བྱ། །ཨོཾ་སརྦ་ཏ་ཐཱ་ག་ཏ་འགྲེ། ཙྪིནྡྷ་ཀེ་ཤ་ཕཊ྄། ཧཱུྃ། རྒྱན་དང་མཛེས་པའི་ན་བཟའ་འདི། །གུ་ལིང་པཉྩ་ལི་ཀ་དང་། །ཚུལ་ཁྲིམས་གཙང་མའི་ན་བཟའ་འདི། །དུས་གསུམ་རྒྱལ་བ་རྣམས་ལ་འབུལ། །ཨོཾ་སརྦ་འགྲེ། པྲ་ཏཱི་སརྦ་མུ་ཁ་ཧཱུྃ། དེ་ནས་རིན་ཅེན་སྣ་བདུན་དབུལ་ལོ། །མཆོད་རྟེན་ལ་གདུགས་དབུལ་བ། ཧཱུྃ། དུས་གསུམ་སངས་རྒྱས་ཐམས་ཅད་ལ། །ཆོས་ཀྱི་འཁོར་ལོ་བསྐོར་སླད་དུ། །གསེར་གྱི་གདུགས་མཛེས་ཡུ་བར་ལྡན། །ཆོས་ཀྱི་སིལ་མ་ཐོབ་ཕྱིར་དབུལ། །ཨོཾ་སརྦ་ཙྪ་ཏྲཾ་ཤྲཱི་ཀ་པ་མུ་ཏྲ་ཧཱུྃ། རྒྱལ་མཚན་དབུལ་བ། ཧཱུྃ། དུས་གསུམ་སངས་རྒྱས་ཐམས་ཅད་ལ། །བར་ཆད་བདུད་ལས་རྒྱལ་བའི་ཕྱིར། །ཆུ་སྲིན་རྒྱལ་མཚན་ཉི་ཟླར་བཅས། །བསྟན་པ་མི་ནུབ་བྱ་ཕྱིར་དབུལ། །ཨོཾ་སརྦ་ཧ་ཙ་ར་ཙ་ཏྲི་ཀ་ཧཱུྃ། བ་དན་དབུལ་བ། ཧཱུྃ། དུས་གསུམ་སངས་རྒྱས་ཐམས་ཅད་ལ། །མཛེས་པའི་བ་དན་འབར་བ་ནི། །འཕུར་ཞིང་རློབས་ལ་བསྐྱོད་པ་འདི། །བསྐུལ་མ་གདབ་ཕྱིར་དབུལ་བར་བགྱི། །ཨོཾ་སརྦ་ཏ་ཐཱ་ག་ཏ་ཨཱ་ལཾ་ཏྲི་ཤ་ཀ་ས་མུ་དྲ་ཧཱུྃ། དེ་ནས་རིན་ཆེན་སྣ་བདུན་དབུལ། །དེ་ནས་བཀྲ་ཤིས་མངའ་གསོལ། མཆོད་པ་བྱ། གཏོར་མ་བྱས་ལ་ཆོས་སྐྱོང་དཔལ་མགོན་ལྕམ་སྲིང་ལ་གཏད་དོ། །བསྐལ་པ་དུ་མར་སེམས་ཅན་གྱི་དོན་དུ་བཞུགས་སུ་གསོལ། རབ་གནས་ཀྱི་ལུང་རྫོགས་སོ།། ༈ །།